Document ID: 32002R2273

Komisjoni määrus (EÜ) nr 2273/2002,
19. detsember 2002,
milles sätestatakse nõukogu määruse (EÜ) nr 1254/1999 üksikasjalikud rakenduseeskirjad seoses teatavate veiste hinnavaatlusega ühenduse tüüpilistel turgudel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, [1] viimati muudetud komisjoni määrusega (EÜ) nr 2345/2001, [2] eriti selle artiklit 41,
ning arvestades järgmist:
(1) Komisjoni 14. detsembri 1998. aasta määrusega (täiskasvanud veiste hindade kindlaksmääramise kohta ühenduse tüüpilistel turgudel ja teatavate teiste kariloomade hinnavaatluse kohta ühenduses, [3] muudetud määrusega (EÜ) nr 1156/2000 [4]) nähakse turuhindade muutuste kindlaksmääramiseks ette sätted eri veisekategooriate hindade registreerimiseks iga liikmesriigi tüüpilisel turul või turgudel. Võttes arvesse hiljutisi turusuundumusi ja eelkõige asjaolu, et liikmesriikides turustatakse vähem täiskasvanud elusveiseid ja nende liikmesriikide turud ei ole seetõttu kõnealuste loomade puhul tüüpilised, ei ole täiskasvanud veiste hindade edastamine komisjonile enam veiselihaturu suundumuste jälgimiseks vajalik. Olenemata sellest võivad liikmesriigid oma tüüpilistel turgudel registreeritud hinnad siiski edastada.
(2) Selleks et jälgida ühenduse turgu muude veisekategooriate kui täiskasvanud veiste puhul, tuleks näha ette kaheksa päeva kuni nelja nädala vanuste pullvasikate, pullvasikate tootmiskarja ja tapavasikate hinnavaatlus. Tuleks kehtestada üksikasjalikud eeskirjad teabe kohta, mis tuleb iga kõnealuse veisekategooria hinnavaatluse puhul edastada.
(3) Ühenduse tüüpilistel turgudel registreeritud hinda võib käsitada kõnealuste veiste keskmise hinnana iga liikmesriigi tüüpilisel turul või tüüpilistel turgudel. Seda keskmist tuleks kaaluda kooskõlas koefitsiendiga, mis kajastab iga liikmesriigi veisekarja iga turustatava kategooria suhtelist suurust vaatlusperioodil.
(4) Liikmesriikide tüüpiline turg või tüüpilised turud tuleks valida viimaste aastate kogemuse põhjal. Kui liikmesriigis on rohkem kui üks tüüpiline turg, tuleks arvesse võtta neil turgudel registreeritud noteeringute aritmeetilist keskmist.
(5) Veterinaar- või tervisekaitse eeskirjade tõttu võivad liikmesriigid vajadusel võtta tarvitusele noteeringuid mõjutavad meetmed. Sellisel juhul pole turuhindade registreerimisel alati sobiv võtta arvesse noteeringuid, mis ei kajasta turu tavapäraseid suundumusi. Seetõttu tuleks kindlaks määrata teatavad kriteeriumid, mis võimaldaksid komisjonil kõnealust olukorda arvesse võtta.
(6) Tuleks sätestada komisjonile iganädalaste hindade esitamine elektrooniliste sidevahendite abil, mille osas tuleb komisjoniga kokku leppida.
(7) Määrus (EÜ) nr 2705/98 tuleks kehtetuks tunnistada.
(8) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Kaheksa päeva kuni nelja nädala vanuste pullvasikate ühenduse keskmine hind vasika kohta on nende veistehindade liikmesriikide selle tooteliigi tüüpilistel turgudel registreeritud keskmine hind, mida on kaalutud I lisa A osas kindlaksmääratud koefitsientidega. Need koefitsiendid määratakse kindlaks ühenduses registreeritud lüpsilehmade arvu põhjal.
2. Lõikes 1 osutatud iga asjaomase liikmesriigi tüüpilisel turul või turgudel registreeritud veisehinnad on vastavas liikmesriigis seitsmepäevase ajavahemiku jooksul samas hulgimüügi etapis registreeritud nende loomade käibemaksuta hindade keskmised, mida on kaalutud iga tõu või kvaliteedi suhtelist tähtsust kajastavate koefitsientidega. Kaalumiskoefitsiendid on sätestatud I lisas B-H osas.
3. Asjaomased liikmesriigid edastavad komisjonile hiljemalt iga nädala neljapäeva keskpäevaks oma vastavatel turgudel teabe andmisele eelnenud seitsmepäevase ajavahemiku jooksul registreeritud lõikes 1 osutatud veiste noteeringud.
Artikkel 2
1. Keskmiselt kuue kuu kuni aasta vanuste 300 kg või vähem kaaluvate pullvasikate ühenduse keskmine hind eluskaalu kilogrammi kohta on eespool nimetatud veisehindade liikmesriikide selle tooteliigi tüüpilistel turgudel registreeritud keskmine hind, mida on kaalutud II lisa A osas määratud koefitsientidega. Need koefitsiendid määratakse kindlaks ühenduses registreeritud ammlehmade arvu põhjal.
2. Lõikes 1 osutatud iga asjaomase liikmesriigi tüüpilisel turul või turgudel registreeritud veisehinnad on vastavas liikmesriigis seitsmepäevase ajavahemiku jooksul samas hulgimüügi etapis registreeritud nende loomade käibemaksuta hindade keskmised, mida on kaalutud iga tõu või kvaliteedi suhtelist tähtsust kajastavate koefitsientidega. Kaalumiskoefitsiendid on sätestatud II lisas B-F osas.
3. Asjaomased liikmesriigid edastavad komisjonile hiljemalt iga nädala neljapäeva keskpäevaks oma vastavatel turgudel teabe andmisele eelnenud seitsmepäevase ajavahemiku jooksul registreeritud lõikes 1 osutatud veiste noteeringud.
Artikkel 3
1. Peamiselt piima ja piimatoodetega toidetud ja umbes kuue kuu vanuselt tapetud vasikate ühenduse keskmine hind 100 kg rümbakaalu kohta on eespool nimetatud veisehindade liikmesriikide selle tooteliigi tüüpilistel turgudel registreeritud keskmine hind, mida on kaalutud III lisa A osas kindlaksmääratud koefitsientidega. Need koefitsiendid määratakse kindlaks ühenduse vasikate netotoodangu (tapetud) põhjal.
2. Iga asjaomase liikmesriigi noteerimiskeskuses või -keskustes registreeritud lõikes 1 osutatud veiste hinnad on vastava liikmesriigi samas tapamajja saatmise etapis registreeritud käibemaksuta hindade keskmised, mida on vajaduse korral kaalutud iga kvaliteedi suhtelist tähtsust kajastavate koefitsientidega. Kaalumiskoefitsiendid on sätestatud III lisas B-E osas.
3. Asjaomased liikmesriigid edastavad komisjonile hiljemalt iga nädala neljapäeva keskpäevaks oma vastavates noteerimiskeskustes teabe andmisele eelnenud seitsmepäevase ajavahemiku jooksul registreeritud lõikes 1 osutatud veiserümpade noteeringud.
Artikkel 4
Kui liikmesriik võtab veterinaar- või tervisekaitse kaalutlustel meetmed, mis mõjutavad nendel turgudel registreeritud noteeringute normaalseid muutusi, võib komisjon lubada liikmesriigil mitte võtta arvesse kõnealusel turul või kõnealustel turgudel registreeritud noteeringuid või kasutada kõnealusel turul või kõnealustel turgudel registreeritud viimaseid noteeringuid enne kõnealuste meetmete kasutusele võtmist.
Artikkel 5
Liikmesriigid kasutavad artikli 1 lõikes 3, artikli 2 lõikes 3 ja artikli 3 lõikes 3 osutatud teavitamiseks, mille viimane tähtaeg on 30. juuni 2003, komisjoniga kokku lepitavaid elektroonilisi sidevahendeid.
Artikkel 6
Kui liikmesriigi territooriumil on täiskasvanud veiste tüüpilised turud, võivad nad täiskasvanud veiste hinna edastada järgmiselt:
- täiskasvanud veiste hind tüüpilisel turul või turgudel on teatamisele eelneva seitsmepäevase ajavahemiku jooksul kõnealuses liikmesriigis samas hulgimüügietapis täiskasvanud veiste ning nende liha kategooriate ja kvaliteedirühmade jaoks registreeritud hindade keskmine, mida on kaalutud iga kategooria ja kvaliteedi keskmist suurust kajastavate koefitsientidega,
- mitme tüüpilise turuga liikmesriigis on iga kategooria hind kõigil neil turgudel registreeritud noteeringute aritmeetiline keskmine. Kui turgusid peetakse taandes 1 osutatud seitsmepäevase ajavahemiku jooksul rohkem kui üks kord, on iga kategooria hind sama turu igal turupäeval registreeritud noteeringute aritmeetiline keskmine. Kui mis tahes nädala jooksul teataval turul teatava kategooria hinda ei registreerita, on liikmesriigis selle kategooria turuhind teiste turgude aritmeetiline keskmine.
Artikkel 7
Määrus (EÜ) nr 2705/98 tunnistatakse kehtetuks alates 1. jaanuarist 2003.
Artikkel 8
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Seda kohaldatakse alates 1. jaanuaril 2003 algavast nädalast registreeritavate hindade suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 2002

Labels: 2
6